ፌዴሬሽኑ 1 ነጥብ 3 ቢሊዮን ብር ዋጋ ያላቸው የፀረ ተባይ፣ አረምና ዋግ ኬሚካሎችን ወደ አገር ውስጥ አስገባ
 አዲስ አበባ፡- የኦሮሚያ ግብርና ህብረት ሥራ ማህበራት ፌዴሬሽን ለግብርና ግብአት የሚውሉና 1 ነጥብ 3 ቢሊዮን ብር ዋጋ ያላቸው የፀረ ተባይ፣ አረምና ዋግ ኬሚካሎችን ወደ አገር ውስጥ ማስገባቱን አስታወቀ:: ለግዥ የዋለውን ገንዘብ ከኦሮሚያ ክልል በብድር እንዳገኘውም ገለጸ፡፡ ፌዴሬሽኑ ትናንት ቃሊቲ በሚገኘው የማከማቻ መጋዘን ውስጥ ለርክክብ ያዘጋጃቸውን የፀረ ተባይ፣ አረምና ዋግ ኬሚካሎችን ለጋዜጠኞች ባሳየበት ወቅት የፌዴሬሽኑ ምከትል ሥራ አስኪያጅ አቶ አለማየሁ ተሾመ እንደገለፁት፣ ፌዴሬሽኑ ከፌዴራልና ከክልሉ መንግሥት  ጋር በመተባበር 1 ነጥብ 3 ሚሊዮን ሊትር የሚሆኑ የፀረ ተባይ፣አረምና ዋግ ኬሚካሎችን በኢትዮጵያ አየር መንገድ የካርጎ አገልግሎት ወደ አገር ውስጥ አስገብቷል፡፡  ወደ ሀገር ውጥ ከገቡት ኬሚካሎች ውስጥ ‹‹ፓላስ›› እና ‹‹ሱፐር ጋላት›› የተሰኙ የጤፍና የስንዴ ጸረ- አረሞች የሚገኙበት መሆኑንም ምክትል ሥራ አስኪያጁ ጠቅሰው፤ ‹‹ሱፐር ጋላት›› 9 ሺ 996 ሊትር ሙሉ በሙሉ እንዲሁም ‹‹ፓላስ›› ከ119 ሺ 998 ሊትር ውስጥ 30 ሺ 300 ያህሉ ወደ አገር ውስጥ መግባቱን አረጋግጠዋል፡፡ ቀሪው 47 ሺ ሊትር ያህሉ ወደ ማከማቻ መጋዘን ለማስገባት ኤርፖርት ላይ የማስተካከል ሥራ እየተሰራ እንደሚገኝና ሌላውም ደግሞ በመርከብ ተጭኖ እየተጓጓዘ እንደሚገኝ ጠቁመዋል፡፡  ቀደም ሲል ፌዴሬሽኑ ወደ አገር ውስጥ ሲያስገባቸው የነበሩት ፀረ ተባይ፣አረምና፣ዋግ ኬሚካሎች መሆናቸውን የጠቆሙት ምክትል ሥራ አስኪያጁ፤ በዘንድሮው ወቅት ግን ለአርሶ አደሮች ብቻ ሳይሆን ለከፊል አርብቶ አደሮችም ለእንስሳት የሚሆኑ መድኃኒቶች ግዢ ተፈፅሞ በመርከብ ተጓጉዞ በቅርቡ ወደ ሀገር ውስጥ እንደሚገባም ገልፀዋል፡፡ ለነዚህ ፀረ ኬሚካሎችና የእንስሳት መድኃኒትም ከ1 ነጥብ 3 ቢሊዮን ብር ወጪ ማድረጉንና ይህንኑ ገንዘብ ከኦሮሚያ ክልል በብድር ያገኘ መሆኑንም አመልክተዋል ፡፡  ፌዴሬሽኑ በስሩ 65 የሚሆኑ ዩኒየኖችን የቀፈ መሆኑንም የገለፁት ምክትል ሥራ አስኪያጁ፤ በነዚሁ ዩኒየኖች ውስጥ ላሉ አባላቱ ቅድሚያ በመስጠት ከዛም ባለፈ ከአባላቱ ውጪ ያሉ አርሶ አደሮች ታሳቢ አድርጎ የፀረ ኬሚካል መድኃኒቶቹን እንደሚያከፋፍል አስታውቀዋል፡፡ ፀረ ኬሚካሎቹንም አስከ መጪው ግንቦት ወር መጨረሻ ድረስ ለአርሶ አደሮች አከፋፍሎ እንደሚጠናቀቅም ተናግረዋል፡፡  በአርሲ ዞን የጦሳ ገበሬዎች ህብረት ሥራ ዩኒየን ሥራ አስኪያጅ አቶ ገረሱ ቱጂ በበኩላቸው ፣ ዩኒየኑ ከፌዴሬሽኑ የፀረ አረም ፣ተባይና ፈንገስ ኬሚካሎችን ሁሌም የሚወስድ መሆኑን ጠቅሰው፤ የዘንድሮው ልዩ የሚያደርገው የኮሮና ቫይረስ ነገሮችን አስቸጋሪ ባደረገበት ወቅት ፤ከዚህም የተነሳ አርሶ አደሩ ፀረ ኬሚካሎቹ ወደ አገር ውስጥ በቶሎ አይገቡም በሚል ስጋት ውስጥ ባለበት ሁኔታ በመግባቱ መሆኑን ገልፀዋል፡፡  ፌዴሬሽኑ በሚያወጣው የጊዜ ድልድልና የዋጋ ተመን መሰረትም ፀረ ኬሚካሎቹን እንደሚረከቡም ሥራ አስኪያጁ ጠቅሰው፤ በእነርሱ በኩል ያለውን ዝግጅት አጠናቀው እየተጠባበቁ መሆኑን አስታውቀዋል፡፡ እስከዛሬ ድረስ ዩኒየኑ የራሱን የፀረ ኬሚካል ፍላጎት እቅድ ይዞ እየተንቀሳቀሰ መሆኑንም ሥራ አስኪያጁ ገልፀው፤ ይሁንና በዘንድሮው ምን ያህል እንደሚደርሰው ገና እንዳልታወቀ ተናግረዋል፡፡  በዩኒየኑ ስር 163 መሰረታዊ ማህበራት መኖራቸውንም የጠቀሱት ሥራ አስኪያጁ፤ የፀረ ኬሚካል መድኃኒቶቹ በነዚህ መሰረታዊ ማህበራት ስር ለሚገኙ 195 ሺ አባላት የሚከፋፈሉ መሆኑንና ዩኒየኑ የሚረከባቸውን የፀረ ኬሚካል መድኃኒቶች በዞኑ በሚገኙ የግብርና ማእከላት በመውሰድ ፣ ከማህበራቱ ውጪ ላሉ አራሽ ግለሰቦችና ለሌሎችም የእጅ በእጅ ሽያጭ እንደሚያካሂድም አስታውቀዋል፡፡ አዲስ ዘመን ሚያዝያ 20/2012አስናቀ ፀጋዬ